CELEX: 32021D0150
Language: el
Date: 2020-12-16 00:00:00
Title: Εκτελεστική απόφαση (ΕΕ) 2021/150 της Επιτροπής της 16ης Δεκεμβρίου 2020 σχετικά με εξαίρεση του αερολιμένα City of Derry από την υποχρέωση κατοχής πιστοποιητικού χορηγούμενη από την Ιρλανδία βάσει του άρθρου 41 παράγραφος 6 του κανονισμού (ΕΕ) 2018/1139 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2020) 8914] (Το κείμενο στην αγγλική γλώσσα είναι το μόνο αυθεντικό)

9.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 45/5
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/150 ΤΗΣ ΕΠΙΤΡΟΠΗΣ
         της 16ης Δεκεμβρίου 2020
         σχετικά με εξαίρεση του αερολιμένα City of Derry από την υποχρέωση κατοχής πιστοποιητικού χορηγούμενη από την Ιρλανδία βάσει του άρθρου 41 παράγραφος 6 του κανονισμού (ΕΕ) 2018/1139 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2020) 8914]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2007 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 41 παράγραφος 6 τρίτο εδάφιο,
         Αφού ζήτησε τη γνώμη της επιτροπής για την εφαρμογή κοινών κανόνων ασφαλείας στον τομέα της πολιτικής αεροπορίας,
         Εκτιμώντας τα ακόλουθα:
         
                     (1)
                  
                  
                     Ο αερολιμένας City of Derry βρίσκεται εντός του Ηνωμένου Βασιλείου και αποτελεί τμήμα της περιοχής πληροφοριών πτήσης (FIR) της Σκωτίας του Ηνωμένου Βασιλείου κοντά στο όριο της FIR Shannon της Ιρλανδίας. Για ενόργανες προσεγγίσεις στον αερολιμένα απαιτείται η είσοδος των αεροσκαφών στην FIR Shannon πριν από την τελική προσγείωση. Για πρακτικούς λόγους, προκειμένου να διευκολύνεται η ασφαλής διεξαγωγή των διαδικασιών ενόργανης προσέγγισης στον αερολιμένα, οι ιρλανδικές αρχές αεροπορίας ανέθεσαν τις υπηρεσίες διαχείρισης της εναέριας κυκλοφορίας και τις υπηρεσίες αεροναυτιλίας (ATM/ANS) για την εν λόγω προσέγγιση στον πάροχο ATM/ANS στον αερολιμένα City of Derry. Τα πιστοποιητικά που εκδίδουν οι αρμόδιες αρχές του Ηνωμένου Βασιλείου σε παρόχους υπηρεσιών αεροναυτιλίας του Ηνωμένου Βασιλείου δυνάμει του κανονισμού (ΕΕ) 2018/1139 δεν θα ισχύουν πλέον στην Ένωση κατά τη λήξη της μεταβατικής περιόδου που ορίζεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (2) (στο εξής: συμφωνία αποχώρησης).
                  
               
                     (2)
                  
                  
                     Μετά τη λήξη της μεταβατικής περιόδου, οι πάροχοι ATM/ANS του Ηνωμένου Βασιλείου θα μπορούν να παρέχουν υπηρεσίες στην Ένωση, υπό την προϋπόθεση ότι διαθέτουν έγκυρο πιστοποιητικό που έχει εκδοθεί από τον Οργανισμό της Ευρωπαϊκής Ένωσης για την Ασφάλεια της Αεροπορίας (στο εξής: Οργανισμός) δυνάμει του άρθρου 80 του κανονισμού (ΕΕ) 2018/1139, ως πάροχοι ATM/ANS τρίτης χώρας.
                  
               
                     (3)
                  
                  
                     Στις 21 Αυγούστου 2019 η ιρλανδική αρχή αεροπορίας, ως αρμόδια ιρλανδική αρχή και για λογαριασμό της Ιρλανδίας, κοινοποίησε την πρόθεσή της να χορηγήσει στον αερολιμένα City of Derry εξαίρεση από την υποχρέωση κατοχής πιστοποιητικού παρόχου υπηρεσιών ATM/ANS που έχει εκδοθεί από την Ιρλανδία, δυνάμει του άρθρου 41 παράγραφος 6 του κανονισμού (ΕΕ) 2018/1139. Η εν λόγω εξαίρεση αναμένεται ότι θα αρχίσει να εφαρμόζεται την επομένη της ημερομηνίας λήξης της μεταβατικής περιόδου που αναφέρεται στο άρθρο 126 της συμφωνίας αποχώρησης.
                  
               
                     (4)
                  
                  
                     Η προτεινόμενη εξαίρεση και η αιτιολόγησή της αξιολογήθηκαν από τον Οργανισμό, ο οποίος στη σύσταση που εξέδωσε στις 29 Αυγούστου 2019 καταλήγει στο συμπέρασμα ότι έχουν τηρηθεί όλοι οι όροι που προβλέπονται στο άρθρο 41 παράγραφος 6 του κανονισμού (ΕΕ) 2018/1139.
                  
               
                     (5)
                  
                  
                     Ειδικότερα, η κύρια εγκατάσταση του παρόχου βρίσκεται εκτός του εδάφους για το οποίο είναι αρμόδια η Ιρλανδία. Επιπλέον, για τις προσεγγίσεις στον αερολιμένα City of Derry απαιτείται η είσοδος των αεροσκαφών σε περιορισμένο τμήμα της FIR Shannon και, ως εκ τούτου, θα ήταν δυσανάλογη η υποβολή αίτηση για πιστοποίησης παρόχου ATM/ANS για τόσο μικρό όγκο εναέριας κυκλοφορίας. Ο πάροχος υπηρεσιών ATM/ANS του αερολιμένα City of Derry είναι επί του παρόντος πιστοποιημένος από την αρχή πολιτικής αεροπορίας του Ηνωμένου Βασιλείου σύμφωνα με τον κανονισμό (ΕΕ) 2018/1139 και έχουν θεσπιστεί επίσημοι διακανονισμοί με την ιρλανδική αρχή αεροπορίας, ως αρμόδια αρχή της Ιρλανδίας, όσον αφορά την εποπτεία και την επιβολή, ώστε να διασφαλίζεται η συμμόρφωση με τους εφαρμοστέους κανόνες, ιδίως με τις βασικές απαιτήσεις που αναφέρονται στο άρθρο 40 του κανονισμού (ΕΕ) 2018/1139. Το πεδίο εφαρμογής της εξαίρεσης καθορίζεται σαφώς και η εξαίρεση περιορίζεται σε ό,τι είναι απολύτως αναγκαίο, θα υπόκειται δε σε τακτική επανεξέταση σε κατάλληλα χρονικά διαστήματα —εν προκειμένω σε ετήσια βάση— όταν η διάρκειά της υπερβαίνει τα πέντε έτη, από την ιρλανδική αρχή αεροπορίας, η οποία θα ενημερώνει σχετικά την Επιτροπή. Τέλος, η εξαίρεση εφαρμόζεται αδιακρίτως.
                  
               
                     (6)
                  
                  
                     Η εξαίρεση του αερολιμένα City of Derry από την υποχρέωση κατοχής πιστοποιητικού παρόχου υπηρεσιών ATM/ANS που έχει εκδοθεί από την Ιρλανδία τηρεί τους όρους που προβλέπονται στο άρθρο 41 παράγραφος 6 πρώτο εδάφιο του κανονισμού (ΕΕ) 2018/1139,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εξαίρεση του αερολιμένα City of Derry από την υποχρέωση κατοχής πιστοποιητικού για υπηρεσίες υπηρεσιών διαχείρισης της εναέριας κυκλοφορίας και υπηρεσίες αεροναυτιλίας (ATM/ANS) που έχει εκδοθεί από την Ιρλανδία τηρεί τους όρους που προβλέπονται στο άρθρο 41 παράγραφος 6 του κανονισμού (ΕΕ) 2018/1139.
         
         
            Άρθρο 2
            Η παρούσα απόφαση εφαρμόζεται από την επομένη της ημερομηνίας κατά την οποία το ενωσιακό δίκαιο παύει να ισχύει ως προς το Ηνωμένο Βασίλειο, σύμφωνα με τα άρθρα 126 και 127 της συμφωνίας αποχώρησης.
            Η παρούσα απόφαση απευθύνεται στην Ιρλανδία.
         
         
            Βρυξέλλες, 16 Δεκεμβρίου 2020.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 212 της 22.8.2018, σ. 1.
         
            (2)  ΕΕ L 29 της 31.1.2020, σ. 7.